H., archidiaconus Avalonensis, omnibus presentes litteras inspecturis, salutem in Domino perpetuam. Noverint universi quod, in nostra constitutus presentia, Guionetus de Savigne, dedit et concessit Deo et fratribus sancte domus hospitalis Jherosolime Pontearberti quicquid jus et dominium ipse habebat et habere poterat in Ragum le Pos, de Mont-Marzolin et fratres ejus, quos dominus Haymo de Avalone dederat antea predictis fratribus hospitalariis, et proprio juramento firmavit quod ipse guarantizabit contra omnes sui generis homines donationem predictam, et in tenentias de guarantizando posuit quicquid habebat in parrochia de Magniaco, volens et concedens quod si a predicta donatione seu guarantizatione predictus G., vel heredes ejus resilirent, nos in eos extunc excommunicationis et in terram suam interdicti sententiam poneremus. Promisitque dictus G., sub prestiti juramenti virtute, quod ab heredibus seu coheredibus suis, si necesse videtur, predictis fratribus hospitalariis, quandocumque requisitus fuerit, faciet dictam donationem ratam haberi et laudari. Dicti, vero, fratres hospitalarii prenominato G. dederunt, de caritate et predicta donatione seu quitatione facienda, sex libras et duodecim solidos dyvionenses. In cujus rei memoria, ad petitionem dictarum partium, presentes litteras sigilli nostri munimine duximus roborandas. Actum, anno Gratie Mº CCº vicesimonono, mense decembri; fratre Rodulfo Turonense, existente magistro Pontisarberti, qui has litteras, propria manu, composuit et conscripsit.